‘Polisie ernstig oor bedrog, korrupsie in eie geledere’Argieffoto Foto: SAPD, Facebook Die bestuur van die Gautengse polisie het Woensdag gesê korrupte polisiebeamptes word deurgaans in hegtenis geneem en afgedank nadat bewerings oor beamptes se betrokkenheid by dwelmhandel in die middestad van Pretoria vandeesweek aan die lig gekom het. Karen Meyer, burgemeesterskomiteelid vir gemeenskapsveiligheid en nooddienste, het Maandag gesê sy het berigte en beeldmateriaal ontvang wat wys dat polisiebeamptes betrokke is by dwelmhandel. Sy het ook uitgevaar teen die polisie nadat beamptes glo verhoed het dat personeel van die Tshwane-nooddienste ŉ brand blus nadat ŉ gebou in die middestad aan die brand gesteek is. Volgens Meyer woon daar glo dwelmsmouse in die gebou. Volgens brig. Mathapelo Peters, woordvoerder van die polisie, kan bewerings oor beamptes se betrokkenheid by dwelmverwante en ander korrupte aktiwiteite nie ontken word aan die hand van die aantal beamptes wat sedert die begin van die jaar in hegtenis geneem is of uit die diens ontslaan is weens korrupsie nie. “Die inhegtenisneming en ontslag van polisiebeamptes bevestig net dat die bestuur ernstig is daaroor om bedrog en korrupsie in sy geledere te bekamp,” het Peters gister gesê. Peters het gesê dié streng optrede teenoor beamptes strook met die Suid-Afrikaanse Polisiediens (SAPD) se nasionale teenkorrupsiestrategie wat in Junie 2018 van stapel gestuur is. “Die SAPD het ŉ geenverdraagsaamheidsbenadering teenoor lede van die diens se onetiese en korrupte gedrag. Niemand is bó die wet verhewe nie,” het Peters volgehou. Volgens Peters het lt.genl. Elias Mawela, Gautengse polisiehoof, ná sy aanstelling in Februarie vanjaar ses prioriteite geïdentifiseer wat dringend aandag moes geniet om die hoë vlakke van misdaad te verlaag. “Drie van hierdie prioriteite fokus spesifiek op die hantering van georganiseerde misdaad, die hantering van die plaag van dwelms en mensehandel en die hantering van korrupsie in die diens,” het Peters gesê. Hy het bygevoeg dat die polisie sedert Januarie vanjaar 842 verdagtes in Pretoria in hegtenis geneem het vir die besit en of handel van dwelms terwyl 391 tot op hede in Sunnyside in hegtenis geneem is.